Kováčik, Dušan, špeciálny prokurátor Úradu špeciálnej prokuratúry Generálnej prokuratúry SR (2019-10-16):
Dobre. Pán Špirko nedal takéto oznámenie nikdy, takže takéto sa neprešetrovalo, takéto oznámenie, čiže to je stanovisko pána doktora Špirka. Čo sa týka, keď som už pri vás, pán poslanec, tých vašich doslova útokov a vylievania výkalov na moju hlavu a môjho brata, budem úprimný a budem sa snažiť byť čo najslušnejší. Na tieto sprostosti, ktoré ste tu vy povedali na môjho brata a na mňa, ja nebudem ani reagovať, že som prepojený na SMER, na Kočnera, som mafián a ja neviem, čo všetko. Prosím vás, na to nebudem reagovať, je to pod moju úroveň, aby som na také niečo reagoval. Na druhej strane by som chcel veľmi vysoko vyzdvihnúť pani poslankyňu Remišovú, pretože ma veľmi milo prekvapila, že prečítala správu, čo nebýva zvykom, bohužiaľ. Čiže veľmi si, pani poslankyňa, to vážim, že ste si našli ten čas a prečítali ste si túto správu. Vážim si aj vašich inšpiratívnych pripomienok v tejto správe a ak si vy nájdete čas, bol by som celkom rád, keby sme sa mohli aj stretnúť, poprípade aj s prokurátormi Úradu špeciálnej prokuratúry, keby ste prejavili činnosť, ak moja osoba by vám bola nejakou prekážkou, alebo nesympatie nejakej, kľudne vám zabezpečím stretnutie s mojimi prokurátormi, lebo ja som to zdôrazňoval viackrát a zdôrazňujem to znova. Je to síce správa špeciálneho prokurátora, ale všetky podklady mi, samozrejme, dávali prokurátori. Čiže aj tie podklady, ktoré sa týkali práve k tej, k tomu ohavnému činu vraždy Jána Kuciaka, keď tam dozorujúci prokurátori, tí, ktorých, podotýkam, vy ste označili za excelentných a elitných, tam uvádzali tieto skutočnosti, že práve naozaj je chybou, keď sa zverejňuje v tom prípravnom konaní, a toto bol ich podnet, toto tam oni napísali, oni to tam chceli, aby to tam bolo zverejnené. Aj pán poslanec Dostál mi to vytýkal na ústavnoprávnom výbore. Ja viem, že by sa tam dali písať iné veci, ale ja nemôžem opomenúť stanoviská pánov prokurátorov. To je to isté pri korupcii, čo sa týka tej techniky, atď. Hovorím, naozaj asi toho času tu nie je veľa a neni ani priestor na to. Ja by som bol rád a ja som vždy vyzýval pánov poslancov, kedykoľvek my sme otvorení na diskusiu, na debatu, lebo viete, vychádzať z informácií, z média, atď. a potom súdiť tých ľudí, mne je jedno ľúto. To, že sa na moju hlavu vylievajú tie výkaly a špiny a som tu označený za, ja ani neviem, čo všetko. 
V poriadku, ja som vedúci prokurátor, asi si to musím strpieť, ale je mi ľúto, je mi naozaj ľudsky ľúto, že tí 22 prokurátori, ktorí v roku 2018 tam boli, podotýkam 22 prokurátori, zhruba z 950 alebo koľkých prokurátorov, čo na Slovensku je, si ozaj nezaslúžia, aby tu boli takto označovaní, aby boli nejakí bezpohlavní, nič nerobia atď. To je, je to totálna tragédia tých ľudí takto nazývať. Naozaj, naozaj zaslúžia si nielen vašu úctu, ale úctu všetkých občanov Slovenskej republiky a ja za nich vždy budem bojovať. Ja sa postavím voči týmto obvineniam, voči takýmto. Viete, bavíme sa tu o správe o činnosti a toto sú len vylievania ozaj výkalov na hlavu, toto, to človek nemusí ani na to reagovať. Preto si veľmi hlboko vážim, že ste si to prečítali. Ešte raz, že naozaj máte záujem a ide tu o dobrú vec, pretože my sme, stále si to dovolím tvrdiť, rozprávajte o mne, čo chcete, my sme na jednej strane lodi a práve prokurátori Úradu špeciálnej prokuratúry a špeciálna prokuratúra sa postarali o stíhanie toho dotyčného človeka a o to, že je podaná obžaloba atď., atď. Ja si tam zásluhy neprihrievam. Ja len hovorím, títo ľudia, ktorým sa na druhej strane hovorí, že takmer nič nerobia. Je to, je to veľmi, je to veľmi zvrátené, podľa môjho názoru. Čo sa týka tej inšpekcie, spolupráce, pani poslankyňa, no my sa s nimi dostávame do kontaktu len v tom prípade, keď riešia korupciu policajtov, len vtedy. Tá ich ďalšia činnosť, to riešia s prokurátormi iných prokuratúr. My len vtedy, keď sa rieši tá príslušnosť naša, a to je práve korupcia, a tej nejak veľa nie je zase na druhej strane. Je, samozrejme, ale nejak veľa určite, určite nie. No, disciplinárne, ste hovorili pána Špirka. Ja si dovolím troška napraviť tie vaše vyjadrenia. Vy ste hovorili, že bol stíhaný disciplinárne za to, že hovoril, alebo resp. dával oznámenie na vysoko postavených funkcionárov polície. To nebola pravda. To je úplne iné, prozaickejšie, on nerešpektoval príkaz pána generálneho prokurátora. My máme príkaz, ktorý nám hovorí, ako môžme komunikovať s médiami, kedy sa môže, akým spôsobom, spravil tú tlačovku. Spravil ju pred budovou Úradu špeciálnej prokuratúry vonku, a toto bol ten dôvod, nič iné. A chcel by som ešte podotknúť, určite viete, že pán Špirko v podstate sa priznal, keď bolo disciplinárne konanie. Áno, povedal áno, porušil som tento príkaz, som si toho vedomý a v podstate ani nedal opravný prostriedok. Ja som navrhoval tam vtedy upustiť od potrestania, že prejednal sa ten priestupok, ale upustilo sa od potrestania. Čiže je to oveľa, oveľa prozaickejšie a úplne iné, než sa tu zase podsúva. Viete, že za to, že si dovolil niečo povedať na funkcionárov, to nie je pravda. To nie je pravda. To je takisto, ako sa tu znova podsúva, že ja som bol potrestaný za to, že som vložil 204-tisíc na účet. Za to som potrestaný nebol colným úradom. To bolo v poriadku, to bolo v súlade so zákonom, že som ja vložil peniaze. Ja som bol potrestaný za to, že od fyzickej osoby som prevzal. A to bolo to, čo som rozprával, nie, že nepoznám zákon. Ja ten zákon veľmi dobre poznám, len ja slovo platba som si vysvetľoval, že to nie je pôžička. Ja mám od brata pôžičku, a tam bola platba. Ja som to nepovažoval, je to moja chyba. Priznal som si svoju chybu, oľutoval som to, zaplatil som. Áno, lebo ja som si myslel, že pôžička nemôže byť platba, že platba je niečo iné. Bohužiaľ, tento zákon za platbu považuje všetko, čokoľvek, aj pôžičku. Takže toto je moja chyba, áno. Ešte raz hovorím, Slovenská republika má 54-tisíc zákonov, noriem, naozaj som spravil chybu, ale, bohužiaľ, neni to dôvod na to, tak ako zase sa tu podsúvalo, nemyslím dnes, ale na výbore, že by mi mala byť previerka zobratá, alebo čo. Veď preboha, Národný bezpečnostný úrad o tom vie, ten bol prvý informovaný o tom a podliehame previerkam. Pán Budaj, vaša, vaše vystúpenie, ktoré sa týkalo Gorily, a tým budem už, tým budem už končiť. Áno, ja som zachytil dnes z médií, že nahrávka Gorily bola verejne nejakým spôsobom publikovaná, dokonca som zachytil informácie, že je totožná s tým materiálom, ktorým my disponujeme takmer sedem rokov a je to materiál, ktorý bol zavesený na webovej stránke niekedy v decembri 2011 a, samozrejme, že zachytil som aj informáciu, že nie všetko na tej nahrávke je úplne totožné s tým, nazvime to nejakým písomným materiálom alebo ako, ktorý bol na tej webovej stránke. Takže ja vám môžem iba toľko povedať, ja len si musím počkať, kto mi vlastne nahradí pána vyšetrovateľa Kyselicu, lebo vedúci tímu je môj partner. Neviem, nemám o tom žiadnu vedomosť, že by pani ministerka už vymenovala niekoho iného. Ja asi predpokladám, kto to bude, ale hovorím, počkám si. Samozrejme, že túto vec budeme prejednávať, samozrejme, že sa budeme zaoberať všetkými vecami, všetkými, ktoré boli uvedené v týchto skutočnostiach. Robí sa tak sedem rokov, len jednu vec vám chcem povedať na margo toho, že ak sa tu skonštatovalo, že tá nahrávka je totožná s tými písomnými vecami, veď my sa sedem rokov tým zaoberáme. Sedem rokov v podstate vychádzame z toho, že toto povedal, ja neviem, bývalý minister pán M., toto povedal ten človek, ten človek, veď my sme sa tým nezaoberali, že my nevieme, kto tam niečo hovorí. Veď tam je to jasne napísané. A teraz je tu tá nahrávka, ale hovorím, že my o týchto skutočnostiach, lebo pokiaľ mám informácie ešte od bývalého pána vyšetrovateľa, je tá nahrávka takmer totožná s tým, čo sme mali, čiže my sme sa tým zaoberali. Áno, sú tam niektoré rozpory. Vy hovoríte upravovaná. Dúfam, že si nemyslíte, že ja som ju upravoval, to dúfam, že nie, lebo ja neviem. A ide teraz tu o to, viete, stále sa tu bavíme o nejakej nahrávke Gorily. Len, pán poslanec, tu nikto nepovedal, že toto je nahrávka Gorily. Toto môže povedať jedine Slovenská informačná služba a dostávame sa potom do inej situácie, iného levelu, kde máme rozhodnutia Ústavného súdu, ktorý hovorí, ak by to tak bolo, tak sa to musí odovzdať na slovenskú informačnú, musí sa to zlikvidovať a tak ďalej a tak ďalej. Čiže tých problémov je tam veľmi veľa. Bude čo riešiť, bude čo riešiť, ale hovorím, že problémov je naozaj veľa. Mňa len mrzí jedno, že zasa sa začalo vykrikovať posledné obdobie, že ja som chcel preto originál nahrávky, aby som ich dal, nedajbože, do žemle a zjedol asi, alebo čo s tým spravil, zlikvidoval. Nie. Pre Kristove rany, ak tu na jednej strane tvrdíme, že toto je originál a že to pochádza zo SIS-ky a pochádza to z týchto nahrávok, tak na druhej strane hovorím, musíme rešpektovať aj rozhodnutie Ústavného súdu, ktorý hovorí jednoznačne. Nezákonné príkazy dané, všetko, čo bolo vyhotovené, je nezákonné a tak ďalej, a tak ďalej. Čiže je tam veľa toho, s čím sa treba vysporiadať. Ale určite vás ubezpečujem, že možnože nie ja, už možnože môj nástupca, ale určite týmito všetkými vecami sa zaoberať budeme. Vážené pani poslankyne, vážení poslanci, ďakujem vám za pozornosť. Dovidenia.